รัฐบาลไทย-ข่าวทำเนียบรัฐบาล-มท.ห่วงใยประชาชนสัญจรทางน้ำในช่วงเทศกาลปีใหม่ สั่งเพิ่มมาตรการดูแล ตรวจสอบโป๊ะ ท่าเรือ ท่าเทียบเรือให้มีความแข็งแรงปลอดภัย พร้อมจัดเจ้าหน้าที่ดูแลให้ความช่วยเหลือ ปชช. ทันท่วงที
วันพุธที่ 4 มกราคม 2560
มท.ห่วงใยประชาชนสัญจรทางน้ําในช่วงเทศกาลปีใหม่ สั่งเพิ่มมาตรการดูแล ตรวจสอบโป๊ะ ท่าเรือ ท่าเทียบเรือให้มีความแข็งแรงปลอดภัย พร้อมจัดเจ้าหน้าที่ดูแลให้ความช่วยเหลือ ปชช. ทันท่วงที
กระทรวงมหาดไทยห่วงใยประชาชนที่สัญจรทางน้ําในช่วงเทศกาลปีใหม่ สั่งเพิ่มมาตรการดูแลความปลอดภัยตรวจสอบโป๊ะ ท่าเรือ ท่าเทียบเรือให้มีความแข็งแรงปลอดภัย พร้อมจัดเจ้าหน้าที่ดูแลให้ความช่วยเหลือประชาชนอย่างทันท่วงที
วันนี้ (31ธ.ค.59)นายกฤษฎา บุญราช ปลัดกระทรวงมหาดไทยในฐานะรองประธานกรรมการศูนย์อํานวยการความปลอดภัยทางถนน เปิดเผยว่า ตามที่กองบัญชาการป้องกันและบรรเทาสาธารณภัยแห่งชาติ และศูนย์อํานวยการความปลอดภัยทางถนน ได้แจ้งให้ทุกจังหวัดดําเนินการดูแลความปลอดภัยให้กับประชาชนในช่วงปีใหม่ 2560 โดยเฉพาะการดูแลความปลอดภัยในการเดินทางทั้งการสัญจรทางบกและทางน้ําเพื่อเป็นการป้องกันอุบัติเหตุและดูแลความปลอดภัยในการสัญจรทางน้ําให้มีมาตรฐานความปลอดภัยมากยิ่งขึ้น กระทรวงมหาดไทยจึงได้แจ้งกําชับให้ทุกจังหวัดดําเนินการตามแนวทางและมาตรการรักษาความปลอดภัยในการสัญจรทางน้ําในช่วงเทศกาลปีใหม่ 2560 เพิ่มเติมดังนี้ ด้านสถานที่ บริเวณท่าเรือ ท่าเทียบเรือ โป๊ะเทียบเรือ ให้ตรวจสอบความมั่นคงแข็งแรง หรือความชํารุดของโป๊ะ ท่าเรือ ท่าเทียบเรือ และปรับปรุงซ่อมแซมให้มีความแข็งแรงก่อนใช้งาน ให้มีที่กั้นทางขึ้น - ลงโป๊ะเทียบเรือ เพื่อควบคุมจํานวนคนไม่ให้ลงไปเกินกว่าจํานวนที่โป๊ะจะรับน้ําหนักได้ มีป้ายระบุจํานวนคนที่โป๊ะสามารถรับน้ําหนักได้ที่มองเห็นอย่างชัดเจน ติดตั้งไฟฟ้าส่องสว่างให้เพียงพอ พร้อมจัดให้มีอุปกรณ์ช่วยชีวิต ห่วงชูชีพ เชือก จัดเจ้าหน้าที่คอยควบคุมไม่ให้ประชาชนหรือนักท่องเที่ยวลงไปบนโป๊ะเทียบเรือเกินกว่าจํานวนที่กําหนดและคอยให้ความช่วยเหลือผู้ประสบภัย
ด้านเรือและอุปกรณ์ความปลอดภัย ให้ประสานผู้ประกอบการดําเนินการตรวจสอบเรือ และความปลอดภัยในการเดินเรือทั้งสภาพเรือ เครื่องจักรเรือให้พร้อมใช้งานอย่างสม่ําเสมอ จัดเตรียมอุปกรณ์ประจําเรือ เช่น เสื้อชูชีพ เบาะที่นั่งชูชีพ ห่วงชูชีพ เครื่องมือดับเพลิงให้มีความพร้อมใช้งานได้ทันที บนเรือต้องติดตั้งป้ายระบุจํานวนคนโดยสารให้สามารถมองเห็นได้ชัดเจน ไม่บรรทุกเกินกว่าจํานวนที่ได้กําหนดไว้ในใบอนุญาตใช้เรือ และห้ามผู้ควบคุมเรือดื่มสุราหรือเสพของมึนเมาโดยเด็ดขาด ตลอดจนต้องควบคุมดูแลมิให้ผู้โดยสารกระทําการใดๆ ที่อาจก่อให้เกิดอันตรายแก่ตนเอง หรือผู้โดยสารคนอื่นด้วย
ด้านการให้ความช่วยเหลือเมื่อประสบอุบัติเหตุทางน้ํา ได้เน้นย้ําให้เจ้าหน้าที่ตรวจตราความปลอดภัย ทางน้ํา โดยให้องค์กรปกครองส่วนท้องถิ่น และหน่วยงานที่เกี่ยวข้อง โดยเฉพาะในพื้นที่ที่ประชาชนนิยมสัญจร หรือท่องเที่ยวทางน้ําให้มีการออกตรวจตราความปลอดภัยตามเส้นทางน้ํา ท่าเรือ ท่าเทียบเรือ โป๊ะเทียบเรือ และ ตามสถานที่ท่องเที่ยวสําคัญอย่างสม่ําเสมอ กรณีจําเป็นให้ประสานขอรับการสนับสนุนเรือตรวจการณ์ เรือกู้ภัย พร้อมชุดเผชิญสถานการณ์วิกฤต หรือ ERT ของศูนย์ป้องกันและบรรเทาสาธารณภัยเขตในพื้นที่ร่วมสนับสนุนการปฏิบัติงาน และเมื่อเกิดอุบัติเหตุทางน้ําให้จัดทีมกู้ภัยทางน้ําเข้าช่วยเหลือและจัดส่งทางการแพทย์ตามขั้นตอนในทันที และรายงานสถานการณ์ - การช่วยเหลือให้ส่วนกลางทราบทุกระยะจนกว่าสถานการณ์จะยุติ
ปลัดกระทรวงมหาดไทย กล่าวเพิ่มเติมว่า สําหรับประชาชนที่จะสัญจรทางน้ํา กระทรวงมหาดไทยขอแจ้งข้อปฏิบัติและคําแนะนําสําหรับประชาชนในการสัญจรทางน้ํา โดยขอให้สวมเสื้อชูชีพทุกครั้งขณะลงเรือ และแต่งกายอย่างเหมาะสมต่อการสวมใส่ สามารถถอดออกได้อย่างรวดเร็ว การลงเรือให้ยืนคอยบนท่าเทียบเรือก่อน ไม่ควรยืนรอบนโป๊ะเทียบเรือ ระมัดระวังไม่แย่งขึ้น - ลงเรือ ไม่ดื่มสุราหรือของมึนเมาเพราะอาจทําให้เกิดอุบัติเหตุขึ้นได้ และขอให้ปฏิบัติตามคําแนะนําของเจ้าหน้าที่เพื่อความปลอดภัยในการเดินทาง.
ครั้งที่ 254/2559